Entitateek atxikimendua eman diote Euskaraldiari | Azkue Fundazioaren Egunkaria
Euskal Herriko eremu profesional askotariko 85 entitateetatik gora atxikimendua eman diote Euskaraldiari. Euskaraldiaren 2018ko jomuga herritarak aktibatzea bada ere, herritarrek bizitza entitateei lotuta egiten dute (elkarteak, enpresak, erakundeak…) horregatik horiek ere euskaraz hitz egiteko inguru abegikor bilakatzea garrantzitsua da. Entitateek sustatzaile gisa zortzi urratsetako ardura protokoloa jarraituko dute.
Miren Dobaran sailburuordeak entitateen konpromisoaren garrantzia azpimarratu du: “Euskaraldia arrakastatsua izan dadin, ariketa sozial honek hainbat bidelagun behar ditu. Hiztunak aktibatzeko aliatuak behar ditugu, eta gaur gurekin dauden entitateek norabide horretan lagunduko gaituzte. Herritarrek entitateei lotuta egiten dute beren egunerokoa: elkarteetan, enpresetan, kirol elkarteetan, aisialdi taldeetan… Eta Euskaraldiarekin bat egin duten entitateek ekimena zabaltzen eta sustatzen laguntzeko konpromiso argia hartu dute. Arrate Illarok laburbildu ditu gakoetako batzuk: “Euskaraldiko entitate sustatzaileek herritarrei bidea erraztuko diete beren eremuan ahobizi eta belarriprest gisa hizkuntzaren erabileran urratsak eman ditzaten. Horretarako ekimenaren zabalkundea egin, kideak aktibatu, eta ariketa egiteko baliabideak eskainiko dizkiete.” Ignacio Lekunberrik inguruari erreparatu dio: “Gizarte batean bizi diren enpresek gizarte horretan erabiltzen den hizkuntza erabili behar dute.” Jose Mari Izagirren hitzetan horren adibidea: langile asko eta askorentzat Fagor da beraiek euskaraz egiteko daukaten espazio bakarra, eta hori jakinda, are arrazoi gehiago ditugu Fagor eskualde moduan ulertu eta gure plantetan Euskaraldia antolatzeko.” Elkarlanaren garrantzia azpimarratu du Izaskun Landaidak: “Euskaraldia batasun eta elkarlan horren adierazpen bat da. Denak batera helburu berdina lortzeko. Emakundetik Euskaraldia babesten dugu, eta Euskaraldian agente aktibo izan nahi dugu, izan ere, erakunde publikoek erantzukizun berezia dugu euskararen erabileraren sustapenean. Ahobizi izan nahi dugu, herritarrei lehen hitza euskaraz eginez. Eta belarriprest izan nahi dugu baita ere, guregana herritarrak ere euskaraz gerturatzea sustatuz. Emakundetik azken urteotan ahalegin bereziak egin ditugu euskara lan hizkuntza bihurtzeko, eusle metodologia erabili dugu, besteak beste, eta ikusi dugu inertziak aldatzea benetan posible dela eta horregatik sinesten dugu Euskaraldiaren eraginkortasunean.”
entitateak euskaraz euskara enpresetan Euskaraldi euskaraldia